stanford-oval/wikipedia huggingface dataset:
איליה דומיטרסקו
קריירת מועדונים

דומיטרסקו הצטרף כילד בן 8 לאקדמיית הנוער של סטיאווה בוקרשט, בשנת 1977. הוא עבר דרך כל מחלקות הנוער של המועדון, עד שהגיע לסגל הקבוצה הבוגרת לראשונה באפריל 1987. גם כיום, דומיטרסקו נחשב לשחקן המוכשר ביותר שייצרה אקדמיית הנוער של המועדון הרומני.
אחרי שערך את הופעת הבכורה שלו בליגת העל הרומנית, הוא הושאל למועדון הקטן אולט סקורניצשטי על מנת לצבור ניסיון, כאשר בסטיאווה, מועדון שזכה בעונה לפני כן בגביע אירופה לאלופות לא היה מקום בהרכב בשבילו, שחקן צעיר בן 18. אך כאשר שיחק באולט, איליה נהיה לשחקן הרכב ראשון כבר ממשחקו הראשון בקבוצה, כאשר שיחק דווקא כמגן שמאלי. למרות זאת, הוא לא נענה משינוי בתפקידו, כיוון שרגיל היה לשחק כשחקן התקפי יותר. כאשר היה מושאל למועדון הצנוע, המאמן הרומני הנודע מירצ'ה לוצ'סקו, הבחין בכישוריו של דומיטרסקו וחזה לו עתיד מזהיר בכדורגל הרומני.
עד מהרה, תחזיותיו של לוצ'סקו החלו להתממש, כאשר איליה חזר לשחקן בסטיאווה חדור במוטיבציה ורצון משחק. הוא הפך לשחקן הרכב פותח בסטיאווה, כבר בגיל 19, והפך להיות חלק ויטלי מסגל המועדון, שבתקופה הזו שיחקו בו כדורגלנים בסדר גודל של גאורגה חאג'י ומריוס לאקאטוש.
הוא ניסה לעבור לשחק באיטליה, אך לאחר שני משחקים בלבד, דומיטרסקו נופה מקבוצתו, וחזר לשחק במועדון הביתי שלו סטיאווה, הפעם כקפטן הקבוצה. כקפטן, סייע לסטיאווה לזכות באליפות רומניה ב-1993, והגיע איתה באותה העונה לרבע גמר גביע אירופה למחזיקות גביע.
לאחר שהרשים מועדונים רבים באירופה, בעת ששיחק במונדיאל 1994, טוטנהאם הוטספר האנגלית, רכשה אותו מסטיאווה. מספר ימים בלבד לאחר שהצטרף לטוטנהאם, דומיטרסקו מצא את שמו נמצא בעיצומה של שערורייה. על מנת להגביר את מכירותיו, העיתון האנגלי ניוז אוף דה וורלד, פרסם כתבה על כך שאיליה דומיטרסקו רודף אחר שירותיה של נערת ליווי. הסיפור התגלה כבדיה, אבל הוא הספיק לכך שטוטנהאם תשאיל אותו למועדון הספרדי סביליה, אם אפשרות לרכישה בתום מועד ההשאלה. בסופו של דבר, איליה נהנה מתקופת משחק טובה בסביליה, והמועדון הספרדי ניסה לרכושו. העסקה לא יצאה לפועל, בשל העלויות הרבות שהמועדון הספרדי לא היה יכול לממן ואיליה חזר לטוטנהאם.
באמצע עונת 1995/1996, טוטנהאם מכרה את דומיטרסקו לקבוצת וסטהאם יונייטד. מאמן וסטהאם, הארי רדנאפ, האמין מאוד ביכולתו של דומיטרסקו, ורכש אותו אף על פי שלא הוכיח את עצמו מספיק בטוטנהאם. אחרי 10 משחקים בלבד בווסטהאם, אשרת העבודה של דומיטרסקו באנגליה היוותה בעיות להמשך דרכו במדינה, והוא נאלץ לעזוב את וסטהאם ללא תמורה.
בקיץ 1996, הוא חתם על חוזה לעונה אחת, במועדון המקסיקני קלוב אמריקה. אחרי שסיים את חוזהו בקבוצה, חתם ביריבתה של אמריקה, אטלנטה. גם בקבוצתו השנייה במקסיקו, הוא שיחק עונה אחת בלבד, וכך לאחר שנתיים במקסיקו, דומיטרסקו חזר למועדון הנעורים שלו ב-1998. לאחר מחצית עונה בליגה הרומנית, דומיטרסקו הכריז על פרישתו ממשחק מקצועני בהפתעה רבה, כאשר היה רק בן 29.
קריירה בינלאומית

בשנת 1989, דומיטרסקו ערך את הופעת הבכורה שלו במדי נבחרת רומניה, כאשר עלה לשחק כמחליף במשחק נגד יוון. משם המשיך לייצג את הנבחרת הרומנית גם במהלך מונדיאל 1990.
במונדיאל 1994, איליה שיחק בכל חמשת המשחקים של הנבחרת הרומנית בארצות הברית, והוא כבש שני שערים חשובים מאוד במשחק נגד ארגנטינה, הראשון לאחר 11 דקות, והשני לאחר 20 דקות של משחק. השער השני החזיר לרומניה את היתרון במשחק, לאחר שארגנטינה השוותה לפני כן במהירות. בעקבות המשחק, נבחרת רומניה העפילה לרבע גמר המונדיאל, הישג השיא של ברמה הבינלאומית.
קריירת אימון

לאחר שפרש ממשחק, ניסה דומיטרסקו למשך זמן קצר להיות סוכן שחקנים. מאחר שלא צלח הצלחות רבות בתחום, פנה לקריירת אימון. בשנת 2000, קבוצת אוצלול גאלאצי מליגת העל הרומנית, ביקשה ממנו להתמנות למאמנה. איליה הסכים, ובכך בעצם סלל את ראשית דרכו כמאמן מקצועני. אחרי עונה בגאלאצי, הוא עבר לאמן את FCM באקאו ובבראשוב. אחרי כן, אימן את נבחרת רומניה עד גיל 21. במהלך האימון של הנבחרת הצעירה, אימן דומיטרסקו גם בקפריסין את אלקי לרנקה. ממנה התקדם לקבוצות צמרת בקפריסין ואף אימן מאוחר יותר ביוון, בין היתר את פאוק סלוניקי. בשנת 2009 אימן את קבוצת פנטרקיקוס ובשנת 2010 אימן את קבוצת סטיאווה בוקרשט.
תהליכון

תהליך בעל שני תהליכונים:

בצד ימין רואים את ציר הזמן.

Thread 1 מתחיל לרוץ, עד שבשלב מסוים הוא נעצר, ואז Thread 2 נכנס לפעולה ומתחיל לרוץ עד שהוא מסיים את פעולתו. לאחר מכן Thread 1 ממשיך מהנקודה בה הוא הפסיק, וממשיך לרוץ עד לסיום התוכנית.

קיימות מספר סיבות להפסקת ריצתו של Thread 1 באמצע הריצה, ביניהן: א) Thread 1 ממתין לקבלת תשובה שעלולה לארוך זמן, ובמקום לבזבז זמן המתנה המעבד מתחיל להריץ את Thread 2. ב) Thread 2 נכנס פתאום, והוא בעל עדיפות גבוהה יותר. ג) המעבד מיוזמתו קוטע את ריצתו של Thread 1, כדי לאפשר גם לתהליכים אחרים לרוץ.
תהליכון (לעיתים חוט, פתיל ריצה או נים; באנגלית: Thread of execution, או בקיצור: Thread) הוא מושג במדעי המחשב המשמש במערכות הפעלה כדי לתאר הקשר ריצה במרחב כתובות.
מערכות הפעלה מודרניות מאפשרות לנהל, במסגרת ריצה של תהליך (Process), מספר תהליכונים הרצים במקביל במרחב כתובות אחד. במערכות אלו כל תהליך חדש מתחיל את ביצועו באמצעות 'תהליכון ראשי' אשר עשוי בהמשך ליצור תהליכונים נוספים. מנגנון הריצה באמצעות תהליכונים מאפשר לספק למשתמש במערכת ההפעלה מהירות תגובה ורציפות פעולה כאשר התהליך (יישום) מבצע כמה משימות במקביל.
ריצה במקביל

במחשבים בעלי מעבד בודד אין למעשה ריצה של קוד במקביל, כך שתחושת המקביליות מתקבלת באמצעות קפיצה מריצה בהקשר של תהליכון אחד לריצה בהקשר של תהליכון שני. קפיצה זו, המכונה החלפת הקשר (Context switch), מבצעת מעין צילום מצב של המעבד (אוגרים וכדומה) לפני נטישה של תהליכון מסוים כדי לאפשר מעבר לתהליכון אחר וחזרה לתהליכון הקודם בהמשך. פעולת החלפת ההקשר היא פעולה יקרה יחסית מבחינת זמן עיבוד ועל כן משתדלים מפתחי מערכות הפעלה לשפר את זמן ההחלפה ואף לשלב אלגוריתמי ייעול לצמצום מספר ההחלפות.
יתרונות בתכנות מבוסס תהליכונים

במערכות הפעלה המאפשרות ריבוי תהליכונים (Multithreading) בתהליך אחד, קיימת גישה חופשית של כל התהליכונים בתהליך לכל המידע במרחב הכתובות של אותו תהליך. מצב זה מאפשר למתכנת מערכות תוכנה המבוססות על ריבוי תהליכונים שיתוף מידע פשוט ומהיר בין התהליכונים.
משאב שתהליכון אחד קיבל גישה אליו ממערכת ההפעלה פתוח גם לשאר התהליכונים בתהליך.
פעולת החלפת הקשר בין תהליכונים קצרה יותר מהפעולה המקבילה בתהליכים מכיוון שבדרך כלל כל התהליך נמצא בזיכרון הראשי ואין צורך בדפדוף, כמו כן אם מממשים ברמת המשתמש זה חוסך פסיקות יקרות לצורך החלפת ההקשר.
חסרונות בתכנות מבוסס ריבוי תהליכונים

ניהול של נתונים משותפים עשוי לסבך את כתיבת התוכנית, ולהגדיל את הסיכוי לתקלות בתוכנה. דוגמה למצבים כאלה היא תחרות (Race conditions) בתוך קטע קריטי בין התהליכונים העשויה לגרום לדריסת מידע לפרקים. כדי למנוע תופעות אלו, מספקות מערכות ההפעלה ושפות התכנות כלי סנכרון כדוגמת מנעול וסמפור. כלים אלו מאפשרים לתאם את הגישה למידע על ידי התהליכונים, אך יוצרים בתורם באגים פוטנציאליים נוספים כדוגמת קיפאון (Deadlock) שבו שני תהליכונים נועלים כל אחד משאבים שהשני ממתין להם וכך לא מתקדמים לעולם, או הרעבה – כאשר אחד התהליכים הרצים לעולם לא מקבל את המשאבים הנחוצים לו.
מימושים

ניתן לממש תהליכונים ברמת הליבה (Kernel-level) או ברמת המשתמש (User-level):
ברמת הליבה – צורה זו היא צורת המימוש הפשוטה ביותר, ובה כל תהליכון הוא ישות שמערכת ההפעלה יכולה לזמן. ב־Win32 אפשרות זו נתמכה מההתחלה. בלינוקס ספריית glibc מממשת זאת (על ידי NPTL או LinuxThreads לפני כן).
ברמת המשתמש – כל התהליכונים של תהליך הם ישות אחת בעיני מערכת ההפעלה, שכלל אינה מודעת אליהם. בגישה זו אין צורך בתמיכה של מערכת ההפעלה. לגישה זו יתרון מבחינת הזמן המבוזבז על החלפת הקשר, ומבחינת ניידות של התכנה בין מערכות הפעלה שונות, אך לא ניתן ליהנות מהאצת חומרה (ריבוי מעבדים או מעבדים שתומכים בריבוי תהליכונים – Multithreading) וכן אם תהליכון בודד מייצר פסיקה כל התהליך מפסיק לרוץ, אף אם הוא מכיל תהליכונים שמוכנים לריצה.
ראו גם

| תחומים במדעי המחשב |
| --- | --- | --- |
| יסודות מתמטים | לוגיקה מתמטית • תורת הקבוצות • תורת המספרים • תורת הגרפים  • תורת הטיפוסים •  תורת הקטגוריות  • אנליזה נומרית • תורת האינפורמציה |  |
| תורת החישוביות | תורת האוטומטים • תורת הרקורסיה • תורת הסיבוכיות • מחשוב קוונטי |  |
| אלגוריתמים ומבנה נתונים | אנליזה של אלגוריתמים • גאומטריה חישובית |  |
| שפות תכנות ומהדרים | מפרש • פרדיגמת תכנות (תכנות פרוצדורלי • תכנות מונחה עצמים • תכנות פונקציונלי • תכנות לוגי) |  |
| חישוב מבוזר ועיבוד מקבילי | עיבוד מקבילי • מחשוב סריגי • בקרת מקביליות |  |
| הנדסת תוכנה | ניתוח מערכות מידע • עיצוב תוכנה • תכנות מחשבים • שיטות פורמליות • בדיקות תוכנה • מתודולוגיית פיתוח תוכנה |  |
| תקשורת | ניתוב • טופולוגיית רשת • קריפטוגרפיה |  |
| מסד נתונים | מסד נתונים יחסי • SQL • תנועה • אינדקסים • כריית מידע • CAP theorem |  |
| בינה מלאכותית | חשיבה אוטומטית • בלשנות חישובית • ראייה ממוחשבת • עיבוד שפה טבעית • בינה חישובית • מערכת מומחה • למידה חישובית • רובוטיקה |  |
| גרפיקה | הדמיה ממוחשבת • הנפשה ממוחשבת • עיבוד תמונה |  |
| שפות פורמליות | שפה רגולרית • שפה חסרת הקשר • שפה תלוית הקשר • ההיררכיה של חומסקי |  |
| שימושים במדע | ביואינפורמטיקה • מדעים קוגניטיביים • כימיה חישובית • פיזיקה חישובית • אנליזה נומרית |  |
דב אינדיג

| --- | --- |
אין תמונה חופשית
 לידה:  7 ביוני 1951 ג' בסיוון תשי"א רומניה
 נהרג:  7 באוקטובר 1973 (בגיל 22) י"א בתשרי תשל"ד
 מקום קבורה:  הר המנוחות
 תאריך עלייה:  1959
 מדינה:  ישראל
 דרגה:    רב-טוראי
 פעולות ומבצעים
   מלחמת יום הכיפורים
 הנצחה
 "מכתבים לטליה"  כיכר "תפארת דב" בירושלים  בית הכנסת במעלה שומרון  "יחידת דב" בזק"א
דב אינדיג (ג' בסיוון ה'תשי"א, 6 ביולי 1951 – י"א בתשרי ה'תשל"ד, 7 באוקטובר 1973) היה תלמיד ישיבת הסדר, מחללי מלחמת יום הכיפורים. התכתבותו עם בת קיבוץ חילונית בשנים שלפני המלחמה שימשה בסיס לספר "מכתבים לטליה".
נפילתו בקרב של אינדיג עומדת ברקע ספרו של הרב חיים סבתו, תיאום כוונות.
ביוגרפיה

דב אינדיג נולד בשנת 1951 ברומניה למרים ואברהם יחזקאל אינדיג.
בשנת 1959 עלה יחד עם הוריו לישראל. את לימודיו היסודיים עשה ב"תלמוד תורה" בירושלים. הוא הצטיין בלימודים והוקפץ שתי כיתות. את לימודיו התיכוניים עשה בישיבת בני עקיבא נתיב מאיר שבה זכה לפרס הישיבה. הצטיין גם בלימודי החול וגם בלימודי הקודש. בזמנו הפנוי מלימודים עסק דב בהדרכת נוער דתי, בפעולות הסברת ערכי היהדות, בטיולים בחוצות ירושלים ובתחביבו צילום.
דב היה תלמיד ישיבת ההסדר "כרם ביבנה". התגייס ביולי 1970 לחיל השריון והיה חייל בישיבת ההסדר ואיש צוות טנק יחד עם חיים סבתו.
במוצאי-השבת בה פרצה מלחמת יום הכיפורים היה דב בישיבה. הוא מיהר לביתו כדי להצטייד בכל הדרוש, ובאותו לילה יצא אל יחידתו, חטיבה 679, שברמת הגולן. השתתף בקרבות הבלימה נגד צבא סוריה וביום י"א בתשרי תשל"ד 7 באוקטובר 1973 נפגע במהלך קרב, ונהרג. הוא הובא למנוחות בהר המנוחות. הותיר אחריו אב, אם ואח. הועלה לדרגת רב-טוראי לאחר נפילתו.
הנצחה

עיריית ירושלים הנציחה את שמו בכיכר בשכונת גבעת שאול. בית הכנסת במעלה שומרון נקרא על שמו. בשנת 2007 הוסב שמו של בית הכנסת ישועה טובה (נבנה ב-1827) בבוקרשט לשם ישועה טובה - תפארת דב.
ב-2007 הוקמה יחידה בזק"א בשם "יחידת דב" לזכרו ולזכר יוני נתניהו.
מכתבים לטליה

"מכתבים לטליה" הוא ספר המתעד חליפת מכתבים בענייני אמונה, יהדות ומחשבת ישראל בין דב אינדיג, ל'טליה' (שם בדוי), נערה חילונית מקיבוץ בצפון ישראל בשנתיים שלפני מלחמת יום הכיפורים. הספר יצא לאור בשנת 2005 בעריכתו של ד"ר חגי בן ארצי, חברו של דב אינדיג, ובהוצאת "ידיעות ספרים". המכתבים מובאים במלואם ובעריכה מזערית. הספר משויך לסוגת רומן מכתבים.
הנערה המכונה "טליה" התכתבה עם אינדיג במשך למעלה משנתיים עד למותו. בעת חליפת המכתבים היה אינדיג תלמיד בישיבת ההסדר כרם ביבנה בן כעשרים, והנערה תלמידת כיתות י"א וי"ב. חליפת המכתבים החלה לאחר שהנערה חזרה מסמינר של עמותת "גשר", שהעלה לה שאלות רבות בנושאי יהדות. אביה הפנה אותה לדב, אותו פגש בשירות מילואים, לאחר שהתרשם מהשכלתו הרחבה ביהדות ובנושאים כללים.
תיאום כוונות

הספר "תיאום כוונות" מאת חיים סבתו מתאר את מלחמת יום הכיפורים בחזית רמת הגולן מנקודת מבטו האישית של חייל צעיר בחטיבה 679, תלמיד ישיבת הסדר היוצא למלחמה מלווה בחבריו. את הספר מלווה תחושת המצוקה שחש המחבר כיוון שאינו יודע מה עלה בגורל חברו הטוב הנעדר, דב.
הערות שוליים

↑  ניצולת שואה בהונגריה, יקירת ירושלים לשנת תשע"ט.
↑  ברוך דיין האמת: הלכה לעולמה מרים אינדיג, באתר "סרוגים", 29 במאי 2022
↑   עדותה של מרים אינדיג הופמן, סרטון בערוץ "YadVashem יד ושם", באתר יוטיוב (אורך: 03:45:30)
↑  חגיגה ברומניה: פתיחת בית כנסת והכנסת ס"ת, באתר בחדרי חרדים, 20 בפברואר 2007
↑  בטקס רב רושם הושקה יחידת האמבולנסים החדשה "יחידת דב" ע"ש הק' דב אינדיג ויוני נתניהו הי"ד באתר זק"א; המתנה לאימא: יחידה חדשה לעילוי-נשמת הבן, 02 באוגוסט 2007 באתר col; אמבולנסים חדשים של זק"א - לזכר דב אינדיג, באתר ערוץ 7, 23 ביולי 2020
| --- | --- |
בקרת זהויות :  NLI: 987007309323705171  ISNI: 0000 0000 6776 1868  LCCN: no2005079402  VIAF: 16960897   WorldCat (עם VIAF): 16960897 
שלט הכוונה בכיכר לזכרו בירושלים
יהודה בן קלונימוס משפיירא

| --- | --- |
 השתייכות:  משפחת קלונימוס, בעלי התוספות 
 רבותיו:  אפרים מרגנסבורג 
 תלמידיו:  אלעזר מוורמייזא, שמחה משפיירא 
 
רבי יהודה בן קלונימוס משפיירא (ריב"ק) היה מבעלי התוספות באשכנז במחצית השנייה של המאה ה-12.
רבי יהודה היה בן לרבי קלונימוס בן רבי מאיר ממשפחת קלונימוס, שהיגרה מאיטליה לאשכנז במאה ה-10 ונטלה חלק פעיל בהקמת מרכז התורה באשכנז במשך מאות בשנים.
היה מתלמידי ישיבת שפיירא וחבר בית הדין בעיר.
רבותיו היו: דודו, רבי אברהם בן שמואל (אחיו של רבי יהודה החסיד), רבי אפרים מרגנשבורג, וכנראה גם רבי שמריה בן רבי מרדכי. מתלמידיו: רבי אלעזר מוורמייזא, בעל ספר "הרוקח" ורבי שמחה משפיירא.
תורתו של ריב"ק לא הייתה ידועה, עד שאברהם עפשטיין הוכיח כי הוא חיבר את הספר יחוסי תנאים ואמוראים, בו אוסף המחבר את משנתם של התנאים והאמוראים לפי סדר א"ב, ודן בהם באריכות.
הוא חיבר גם את ספר בשם "אגרון" (לא להתבלבל עם המילון שכתב רס"ג, וקרוי באותו שם), כעין מילון לריאליה תלמודית, ובו שמות צמחים, בעלי חיים וכדומה, המוזכרים בתלמוד. כמו כן חיבר גם ספר על נוסח הברכות. שני הספרים אבדו, ושרדו מהם פסקאות בודדות. כמו כן כתב תוספות לכמה מסכתות, ופסקים בהלכות ברכות.
כמו כן כתב פיוטים, וקינתו על עלילת הדם והפרעות בשפיירא בשנת ד'תתקנ"ו (1195) נשמרה בכתב יד.
הערות שוליים

↑  אין לבלבל בינו לבין קרובי משפחתו: רבי יהודה בר קלונימוס, אביו של הרוקח וסבו, רבי יהודה בן קלונימוס הזקן
↑  כן כתב תלמידו הרוקח בסימנים, ריג, ריז, רס
↑  לדיון על הגירת משפחת קלונימוס לגרמניה, מועדה ומשמעותה ראו: אשר פרישמן, האשכנזים הראשונים, הקיבוץ המאוחד תשס"ח, עמ' 124–126, בספרייה הדיגיטלית "כותר".
↑  א"א אורבך, בעלי התוספות, ירושלים תשמ"ו, עמ' 361.
| --- | --- |
בקרת זהויות :  NLI: 987007393171805171  GND: 1053446748  ISNI: 0000 0000 4991 6125  LCCN: nr94036974  VIAF: 309629856   WorldCat (עם VIAF): 309629856
שכונת מצוקה

שכונת מצוקה במומבאי שבהודו. 66% מאוכלוסיית עיר זו חיים בשכונות מצוקה, אולם שכונות אלה מכסות רק 6% משטח העיר. קצב גידול שכונות המצוקה בעיר גבוה מקצב גידול שאר חלקי העיר.
שיכון "בלוק" שעל גגו חרכי ירי לצלפים. סמוך לקו העירוני במוסררה שבירושלים
שכונת מצוקה, שכונת עוני או משכנות עוני (לעיתים סלאמס; מאנגלית: Slums) היא שכונה שדייריה הם באופן ברור עניים יותר מדיירי מרבית השכונות שבאותו יישוב. לרוב, שכונות עוני ומצוקה ייווצרו דווקא בערים גדולות, וזאת לנוכח הפערים בין השכונות, זאת לעומת ערי פריפריה שאמנם מתאפיינות בסטטוס חברתי-כלכלי נמוך באופן יחסי, אך בשוויוניות בין שכונות אותה עיר.
מאה שערים. אחת מהשכונות העניות ביותר במדינת ישראל
אוכלוסייה ענייה מתקבצת בשכונות כשאלו הופכות לשכונות עוני משום שמחירי הדירות שם זולים יותר בהווה, ואוכלוסייה אחרת אינה מתעניינת בקניית דירות אלה משום שהן לא צפויות להעלות את ערכן בעתיד. עצם התקבצות אוכלוסייה ענייה בשכונה מסוימת מאיצה את קצב ירידת מחירי הדירות והתקבצות אוכלוסייה ענייה נוספת, דבר שמעודד אף עלייה בשיעורי הפשיעה. הדבר נכון במיוחד עבור אוכלוסייה שיש לה בעיות סוציאליות בולטות כמו מובטלים היושבים בקרנות הרחוב, נוער המתגודד ברחובות בלא השגחה הורית ובלא פעילות מוסדרת אחרי הצהריים, מהגרים או בני מיעוטים חסרי השכלה רלוונטית לעבודה מכניסה, שיכורים, נרקומנים או עבריינים.
מחירי הדירות יכולים לרדת גם בגלל ליקויי בנייה קשים או מיקום גאוגרפי לא מוצלח. במקרים קיצוניים במיוחד שכונת עוני נוצרת במקום שאינו ראוי כלל למגורי אדם שבו מתקבצות משפחות חסרות בית רבות, כגון אזורים פתוחים שאינם מיועדים לבנייה על פי תוכנית הבינוי העירונית, בלא שירות עירוני, שבהם הדיירים מאלתרים אוהלים, פחונים וצריפים. השכונות הידועות ביותר במיקומן הקיצוני נבנו בקהיר בבתי קברות.
השפעת המגורים בשכונת עוני

כמה מחקרים בארצות הברית מצביעים על השפעה שלילית של מגורים בשכונת עוני על מגוון מאפייני חיים כגון הישגי ילדים במערכת החינוך ותעסוקה אם כי השפעת השכונה על פרמטרים אלו חלשה ביחס לזו של מאפייני המשפחה עצמה. על סמך ההנחה הזו בארצות הברית נבנו תוכניות לפיזור אוכלוסייה ענייה ובפרט דיירים בדיור ציבורי בשכונות מבוססות יותר כדי לאפשר היחלצות ממעגל העוני. מעקב אחר דיירי דיור ציבורי במספר שכונות בארצות הברית שעברו משכונות עוני לשכונות מבוססות יותר (פחות מ-10% עניים) העלה כי עצם היציאה משכונת העוני (בלי שנלווה אליה שיפור בהכנסת המשפחה) שיפר את הבריאות הנפשית והפיזית ואת תחושת הרווחה. כך למשל בקרב מי שקיבלו סיוע בשכירות בשכונה מבוססת (קבוצה שנבחרה בהגרלה מקרב כלל המשפחות הזכאיות לתמיכה בעיר מסוימת בארצות הברית) היה שיעור השמנת היתר והסוכרת נמוך במובהק מאשר בקבוצה שנשארה בשכונות מצוקה.
השפעת המגורים בשכונת עוני > חיברות

George C. Galster שבחן מנגנונים שונים בהם משפיעה הסביבה הפיזית והחברתית של שכונת העוני על הדיירים (דרך חיברות, חשיפה לאלימות ולהזנחה סביבתית, סטיגמה הנקשרת לדיירים, נגישות לשירותים חברתיים ולתעסוקה ועוד) הסיק ממטא אנליזה של מחקרים על שכונות עוני בארצות הברית כי קיימת "רמת סף" של ריכוז עוני בשכונה מעליה ניכרות ההשפעות השליליות שמקורן בחיברות. כך למשל עליה בסיכון לפשיעה, נשירה מבית הספר ומשך העוני אינה מופיעה כל עוד שיעור העוני בשכונה נמוך מ-20%, מעל סף זה יש החמרה מהירה עד ל-40% עוני שמעליו שוב אין השפעה לעליה נוספת באחוז הדיירים העניים. אפקט דומה נמצא גם בהשפעת השכונה על המוטיבציה לעבודה - סף של 15% עוני והתייצבות ב-30%.
השפעת המגורים בשכונת עוני > רשתות חברתיות

מנגנון נוסף בו שכונת המצוקה מהווה מלכודת עוני היא צמצום הרשת החברתית - מעגל של חברים ומכרים שניתן להיעזר בהם כמקור לאינפורמציה או עצה. כך למשל נמצא במחקר בקרב דיירי שכונות מצוקה המאוכלסות אפרו-אמריקאים באטלנטה כי לרבים מהם אין ולו אדם אחד מחוץ למשפחתם איתו יכלו להתייעץ בנושאים חשובים. עם זאת חשיבותו של מנגנון זה שנויה במחלוקת משום שהרשת החברתית נקבעת לא רק מקרבה פיזית אלא מדמיון במוצא ובמעמד כך שלעניים בסביבה מעורבת יש מעט קשרים חברתיים עם שכנים שמצבם הכלכלי והחברתי מבוסס. כך למשל נמצא כי קשרים חברתיים של מהגרים מטורקיה בשכונות עוני בגרמניה עם שכנים גרמנים משפרת את מצבם התעסוקתי אך היקף הרשת החברתית הזו יורד כשעולה מספר השכנים ממוצא טורקי על 20% מאוכלוסיית השכונה. מחקרים נוספים הצביעו על השפעה חיובית של שכנים בעלי הכנסה בינונית אך לא של שכנים בעלי הכנסה גבוהה, כנראה בשל הקושי ביצירת קשרים חברתיים משמעותיים כשפער המעמדות רחב מדי.
השפעת המגורים בשכונת עוני > פיקוח חברתי

שכונות עוני מאופיינות בשיעורי אלימות גבוהים מעבר למה שניתן לצפות מצירוף הנתונים הדמוגרפים של הפרטים. הסוציולוג Robert J. Sampson מסביר את התופעה ביעילות נמוכה של פיקוח חברתי בשכונות בהם מרוכזת אוכלוסייה ענייה. הפיקוח החברתי אינו מתמצה באכיפת חוק אלא ביכולת הקבוצה להסדיר את התנהגות חבריה בהתאם לעקרונות רצויים באמצעות מנגנונים א-פורמליים שמאפשרים, למשל, לשכנים להתערב כדי להגביל התנהגות רעשנית של בני נוער או לרסן שימוש לא הוגן של דייר במרחב הציבורי. דוגמה לכך בישראל ניתן לראות בעובדה בארגון המכשיר נהגים פרטיים לדווח על עבירות תנועה שבוצעו על ידי נהגים אחרים - דבר שלכאורה לא נותן שום אינטרס למדווחים, אך שומר על סביבת נסיעה בטוחה עבור משתמשי דרך אחרים.
יכולת הקהילה בשכונות מצוקה לפקח על התנהגות של פרטים בתוכה ולדרוש ביעילות שירותים חברתיים כגון שיטור או איכות סביבה מגבירה את הסיכוי לונדליזם, אלימות וביצוע פשיעה באופן כללי. נכונותו של תושב להתערב למען "טובת הכלל" תלויה במידה רבה באמון ההדדי ובסולידריות שבין התושבים והיא יורדת כשהכללים אינם ברורים, כששורר פחד וכשהקשרים החברתיים נחלשים עקב תחלופת דיירים מהירה. סטטוס כלכלי חברתי נמוך מחליש, גם ברמה האישית, את תחושת השליטה של האדם בסביבתו; ברמת הקהילה הניכור והתלות שיוצר המחסור במשאבים מחלישים את יכולת הפיקוח החברתי גם כשהקשרים הבין אישיים חזקים.
שכונות מצוקה בישראל

בישראל הפכו שכונות רבות לשכונות עוני או שנבנו ככאלה מלכתחילה, בשנות ה-50 וה-60, כאשר המדינה הכפילה את אוכלוסייתה בעקבות עלייה רבה של אוכלוסייה יהודית ענייה שנושלה מרכושה הן במהלך השואה, הן ביציאה ממדינות הגוש המזרחי והן במדינות ערב. חלק מהעולים שוכנו בצפיפות בבתים שננטשו על ידי פליטים פלסטינים ואחרים שוכנו בבניינים חדשים וזולים שנבנו בחיפזון, או שהמתינו במעברות עד שנבנו להם דירות כאלה.
ב-2015 הוציא המכון לרפורמות מבניות דו"ח הממפה את מתחמי העוני בישראל. מן הדו"ח עלה כי המתחם העני ביותר בישראל הוא שכונת רמת בית שמש ב'
דוגמאות נוספות לשכונות מצוקה בישראל:
השטח הגדול ביפו – אזור הריסות שבו בשנות ה-50 וה-60 שוכנו עולים חדשים.
מוסררה בירושלים – עד למלחמת העצמאות השכונה הייתה שכונה ערבית אמידה. לאחר נטישת הערבים במלחמת העצמאות, שוכנו בבתיהם בצפיפות יהודים שנמלטו ממדינות ערב. כמו כן נבנו בשכונה שיכוני "בלוק" – בניינים משותפים ארוכים עם דירות רבות וקטנות. השכונה נמצאה על "הקו העירוני" שהיווה את גבול ישראל-ירדן בגזרת ירושלים וסבלה מאש צלפים.
שמואל הנביא בירושלים – שכונת שיכוני "בלוק" לעולים ממדינות לא מתועשות על "הקו העירוני", שסבלה מירי צלפי גבעת התחמושת. למרות כיבוש גבעת התחמושת במלחמת ששת הימים, השכונה לא הפכה למושכת יותר משום שנבנו בסמוך לה שכונות הבריח, שבהן נמכרו דירות מוצלחות משלה בסובסידיה בשל הרצון ליצור רצף התיישבות יהודי עם הר הצופים.
שכונת קריית מנחם בירושלים, הוקמה למפוני המעברה בקריית יובל ומורכבת בעיקר מעולים מאתיופיה ורוסיה.
שכונת קריית היובל בירושלים. נבנתה בעיקר עבור עולים ממרוקו ומפולין. השכונה עוברת תהליך של התחרדות והפכה לסמל למאבק חרדים-חילונים.
שכונות שער העלייה ונווה דוד בחיפה - אזור ששימש כמחנה מעבר לעולים דרך נמל חיפה שהגיעו בעלייה ההמונית אחרי קום המדינה. לאחר סגירת מחנה המעבר נותרה במקום "מעברת דוד" שהפכה בהמשך לשכונות "נווה דוד" ו"שער העלייה".
שכונה ד' בבאר שבע.
שכונת ג'סי כהן בחולון.
ראו גם

אירועי ואדי סאליב
עיירת פיתוח
פרויקט שיקום שכונות
פאבלה
גטו
הערות שוליים

↑  Slums, Stocks, Stars and the New India
↑  Slums
↑  Ellen, Ingrid Gould, and Margery Austin Turner. "Does neighborhood matter? Assessing recent evidence." Housing Policy Debate 8, no. 4 (1997): 833-866
↑  Edward G. Goetz, Better Neighborhoods, Better Outcomes? Explaining Relocation Outcomes in HOPE V, A Journal of Policy Development and Research • Volume 12, Number 1 • 2010
↑  Ludwig, Jens, Greg Duncan, Lisa Gennetian, Lawrence R. Katz, Ronald Kessler, Jeffrey R. Kling, and Lisa Sanbonmatsu. Neighborhood Effects on the Long-Term Well-Being of Low-Income Adults From All Five Sites of the Moving to Opportunity Experiment, 2008-2010
↑  LUDWIG, Jens, et al. Neighborhoods, obesity, and diabetes—a randomized social experiment. New England Journal of Medicine, 2011, 365.16: 1509-1519
1 2  Theory, Evidence, and Policy Implications The Mechanism(s) of Neighborhood Effects
↑  Tigges, L.M., Browne, I. & Green, G.P. (1998). Social Isolation of the Urban Poor. Sociological Quarterly
39(1), 53-77
↑  Sampson, R., Raudenbush, S. & Earls, F. (1997) Neighborhoods and Violent Crime: A Multilevel Study of
Collective Efficacy. Science 277, pp. 918-924
↑  ליאור קינן, נחשפת מפת מתחמי העוני: היכן השכונות בהן ממוצע ההכנסה הוא הנמוך בישראל?, באתר נענע 10, 19 באוגוסט 2015
| --- | --- |
בקרת זהויות :  NLI: 987007548618805171  BnF: cb119541573 (data)  GND: 4055304-8  LCCN: sh85123553  NARA: 10643575  NDL: 00571735  NKC: ph166547
בולאיה דיה

בולאיה דיה (בצרפתית: Boulaye Dia; נולד ב-16 בנובמבר 1996) הוא כדורגלן צרפתי-סנגלי, המשחק בעמדת החלוץ בלאציו ובנבחרת סנגל.
קריירה

דיה נולד באוינונה שבצרפת, השישי מבין שבעה ילדים להורים מסנגל. כנער שיחק במועדון Jura Sud Foot (ז'ורה דרום). בגיל 18 הפסיק את אימוניו וחזר לאוניונה לסייע בפרנסת המשפחה עקב מצבו הבריאותי של אביו. ב-2017 חזר לכדורגל ושיחק במדי הקבוצה הבוגרת של ז'ורה סוד מהליגה הצרפתית הרביעית. הוא כבש 15 שערים ב-21 משחקים. ב-2018 חתם בסטאד ריימס, הוא שיחק במדי קבוצת המילואים ובאוקטובר 2018 ערך את הופעת הבכורה בקבוצה מהליגה הראשונה בתיקו 1-1 מול אנז'ה. בנובמבר אותה שנה כבש את שער הבכורה שלו בליגה בניצחון 1–2 על גנגאן. בעונת 2019/2020 היה לשחקן הרכב פותח קבוע וכבש שבעה שערים ב-24 הופעות ליגה ושער נוסף בגביע.
ב-25 באוקטובר במשחק נגד מונפלייה הוא כבש שלושער והפך לשחקן הקבוצה הראשון מאז סנטיאגו סנטמריה בשנת 1978 שכובש שלושער עבור המועדון במסגרת הליגה הבכירה.
ב-13 ביולי 2021 חתם דיה על חוזה לחמש שנים בוויאריאל. הוא ערך הופעת בכורה בסופר קאפ האירופי מול צ'לסי.
ב-18 באוגוסט 2022 הושאל לסלרניטנה.
קריירה > נבחרת סנגל

באוקטובר 2020 ערך את הופעת הבכורה שלו בנבחרת סנגל בהפסד 1–2 במשחק ידידות מול מרוקו.
נכלל בסגל נבחרת סנגל לטורניר מונדיאל 2022.
נכלל בסגל נבחרת סנגל לטורניר גביע אפריקה לאומות 2023.